text: Dansk vin får rekordår
  13 august 2018 kl. 17.30
  Den varme sommer har været perfekt for dansk vin, siger begejstret vinbonde.
  Først skinnede solen i månedsvis, så kom regnen, og nu kan de danske vinavlere ikke få armene ned. 2018 tegner til at blive det bedste vinår nogensinde i Danmark, siger en begejstret vinavler i Danmarks eneste anerkendte vindistrikt, Sven Moesgaard, på Skærsågaard i Dons i Kolding.
   Sven Moesgaard, vinbonde, Dons : "Denne sommer kan medføre, at der kommer flere vingårde i Danmark."
  For tyve år siden begyndte han at dyrke vin i smeltevandsdalen, og i april i år blev hans marker anerkendt som et officielt vinområde i EU lige som Alsace, Rhone osv.
  - Vi har haft den bedste sommer vi overhovedet kunne drømme om. Varmen har været højere end nogensinde, ingen ukrudt har groet, og vinplanternes rødder er nået så langt ned i jorden, at de har haft vand nok. Denne sommer kan medføre, at der kommer flere vingårde i Danmark, siger Sven Moesgaard til TV SYD.
  Mød ham i vinmarken øverst i artiklen.
  
  